दो तरह के नेता होते हैं- एक वे जो कुछ करना चाहते हैं, दूसरे वे जो कुछ होना चाहते हैं। असली नेता को सूक्ष्मदर्शी और दूरदर्शी होकर, प्रासंगिक और अप्रासंगिक के बीच भेदरेखा बनानी होती है। संयुक्त रूप, सबको साथ लेकर कार्य करने की मंशा ने प्रदेश के नक्शे को बदला है, प्रगति की फिजाएं उद्घाटित हुई है। रामायण सर्किट के निर्णय से निश्चित तौर पर प्रदेश एवं अन्य स्थानों पर अनेक नयी संभावनाएं आकार लेगी। इससे रोजगार पैदा होंगे। प्रदेश में ज्यादा से ज्यादा लोग घूमने आएं, इसी मकसद से पिछले साल अयोध्या में एक लाख दीयों से दीवाली उत्सव मनाया गया था। पर हैरानी की बात है कि अयोध्या में ज्यादात्तर मंदिर-मठ जीर्ण-शीर्ण हालात में है। इस पर आज तक किसी ने गौर करना उचित नहीं समझा। प्रदेश के ज्यादात्तर शहर ऐसे हैं जिनमें पर्यटन के विकास की अपार संभावनाएं हैं। पर्यटक आते भी हैं, लेकिन सुविधाओं का भारी अभाव है, अनेक परेशानियां उनको झेलनी पड़ती है। पर्यटकों को गुंदागर्दी, चोरी, लूटपाट और ठगी जैसी घटनाओं का भी सामना करना पड़ता है। महिला पर्यटकों से छेड़छाड़ और बलात्कार जैसी घटनाओं से कई बार भारत को शर्मसार होना पड़ा है। सर्किट बन जाने से इन स्थितियों में बदलाव होगा। बनारस, अयोध्या, इलाहाबाद जैसे शहर तो पूरी दुनिया में हिंदू धर्म के प्राचीन और पवित्र धार्मिक स्थान पाने जाते हैं। सरकार बनारस में काशी विश्वनाथ मंदिर के आसपास के इलाके के सौन्दर्यकरण के लिये तत्पर है। विडम्बनापूर्ण स्थिति यह है कि सबसे पुराने और हिंदू आस्था के विश्वविख्यात तीर्थस्थल आज भी बुनियादी सुविधाओं के मोहताज हैं, उनकी उपेक्षा असहनीय है।